Virallinen lehti nro C 150 , 28/05/1999 s. 0164



A4-0047/99 Euroopan parlamentin suositus Euroopan siviilirauhanturvajoukkojen perustamisesta Euroopan parlamentti, joka - ottaa huomioon Spencerin ja 38 muun jäsenen laatiman ehdotuksen suositukseksi neuvostolle Euroopan siviilirauhanturvajoukkojen perustamisesta (B4-0791/98), - ottaa huomioon Euroopan unionista tehdyn sopimuksen J.7 artiklan, - ottaa huomioon työjärjestyksensä 46 artiklan 3 kohdan, - ottaa huomioon ulko- ja turvallisuusasian sekä puolustuspolitiikan valiokunnan mietinnön (A4-0047/99), A. ottaa huomioon, että kylmän sodan päättymiselle on sekä Euroopassa että muualla ollut tyypillistä valtioiden sisäisten sekä keskinäisten konfliktien määrän kasvu lisääntyvine kansainvälisine, poliittisine, taloudellisine, ekologisine ja sotilaallisine seurauksineen, B. huomauttaa, että näiden konfliktien monitahoisen luonteen tähden niitä on usein vaikea ymmärtää ja käsitellä asianmukaisten käsitteiden, rakenteiden, menetelmien ja välineiden puuttuessa, C. katsoo, että kansainvälisissä konflikteissa sotilaallisiin toimiin on usein yhdistettävä poliittisia toimia, jotta sotaakäyvät osapuolet saataisiin tekemään sovinto, lopettamaan kokonaan väkivaltaiset konfliktit ja luomaan tarvittavat olosuhteet molemminpuolisen luottamuksen syntymiselle, D. on sitä mieltä, että siviilien merkitystä konfliktitilanteissa ei vielä ole täysin arvioitu, E. huomauttaa, että se on hyväksynyt useita Euroopan siviilirauhanturvajoukkojen (European Civil Peace Corps, ECPC) mahdollista perustamista koskevia päätöslauselmia, F. korostaa, että tämä aloite tulisi nähdä uutena työvälineenä, jonka avulla EU voi voimistaa ulkoisia toimiaan konfliktien ehkäisyn sekä niiden rauhanomaisen ratkaisun alalla, G. ottaa huomioon, että Euroopan siviilirauhanturvajoukkojen ei missään suhteessa ole tarkoitus olla vaihtoehto tavanomaisille rauhanturvatehtäville eikä luoda päällekkäisyyksiä jo alalla toimivien organisaatioiden kuten ETYJin ja UNHCR:n kanssa, vaan tarvittaessa täydentää sotilaallisluonteisia konfliktinehkäisytoimia yhteistyössä ETYJin ja YK:n kanssa, H. korostaa, että unionin mahdollisen tulevan laajenemisen johdosta on entistäkin tarpeellisempaa ja kiireellisempää uudistaa ja lujittaa nykyistä yhteistä ulko- ja turvallisuuspolitiikkaa, I. korostaa, että EU:lla on jo entisen Jugoslavian sodan ajalta kokemuksia muun muassa tarkkailutehtävästä (European Community Monitoring Mission, ECMM), joka voisi toimia Euroopan siviilirauhanturvajoukkojen luomisen ensimmäisenä askeleena, J. on kuitenkin myös sitä mieltä, että ECMM:stä saadut kokemukset ja Kosovon valvontatehtävä osoittavat, että Euroopan siviilirauhanturvajoukkojen periaatteella on rajoituksensa, K. katsoo, että koska aseistamattomat tarkkailijat voidaan helposti ottaa panttivangeiksi, heidän epäasianmukaisella sijoittamisellaan voi olla myös poliittisesti ei-toivottuja seurauksia, L. tähdentää, että monet erikoistuneet kansalaisjärjestöt, joista monilla on yksityiskohtaista ja laajaa käytännön kokemusta, voisivat osallistua arvokkaalla tavalla tähän hankkeeseen, M. korostaa, että kaikki rauhanturvajoukkoihin osallistuvat siviilihenkilöt on koulutettava asianmukaisesti, N. katsoo, että Euroopan siviilirauhanturvajoukoista ei saa tehdä suurta ja joustamatonta organisaatiota, joka aiheuttaisi korkeita ja tuottamattomia kustannuksia ja estäisi erilaisten, sekä valtiollisten että ei-valtiollisten voimavarojen joustavan käytön; 1. Suosittelee, että neuvosto teettää toteutettavuustutkimuksen mahdollisuudesta perustaa Euroopan siviilirauhanturvajoukot osana vahvempaa ja tehokkaampaa yhteistä ulko- ja turvallisuuspolitiikkaa; 2. Suosittelee neuvostolle, että se tässä yhteydessä tutkii sellaisten konkreettisten rauhaa-rakentavien toimien mahdollisuuksia kuin välittäjänä toimiminen ja luottamuksen luominen sotaakäyvien osapuolten välillä, humanitaarinen apu, yhteiskuntaan uudelleen sopeuttaminen (mm. riisumalla aseista ja kotiuttamalla taistelujoukkoja), elvytys ja jälleenrakennus sekä ihmisoikeustilanteen valvonta ja parantaminen; 3. Suosittelee, että neuvosto luo suppean ja joustavan järjestelyn, jonka tarkoituksena on ainoastaan tutkia ja ottaa käyttöön kansalaisjärjestöjen ja jäsenvaltioiden käytettävissä olevia voimavaroja ja mahdollisesti osallistua niiden koordinointiin; 4. Suosittelee neuvostolle, että se antaa ennakointiyksikölleen tehtäväksi tutkia, miten siviilirauhanturvajoukkoja voitaisiin käyttää, ja määritellä tällaisia käyttötapoja; 5. Suosittelee, että neuvosto laatii parlamentille ECMM-tarkkailutehtävästä kertomuksen, joka sisältää täydellisen arvioinnin tämän elimen tehtävistä ja sen tulevaisuudennäkymistä ja rajoituksista; 6. Suosittelee neuvostolle ja komissiolle, että edellä mainitun toteutettavuustutkimuksen yhteydessä järjestettäisiin kuulemistilaisuus, jossa arvioitaisiin perusteellisesti kansalaisjärjestöjen osuutta konfliktien rauhanomaiseen ratkaisuun sekä väkivallan ehkäisemiseen entisessä Jugoslaviassa ja Kaukasiassa; 7. Kehottaa puhemiestään välittämään tämän suosituksen neuvostolle ja tiedoksi komissiolle.